text: বাইশারী ইউনিয়নে নৌকার মনোনয়ন প্রত্যাশী ৭ জন - parbattanews
  আপডেট: ২০২১-০২-২৭ ১৬:১৬:১৬
  বান্দরবানের নাইক্ষংছড়ি উপজেলার বাইশারীতে আসন্ন ইউনিয়ন পরিষদ নির্বাচন উপলক্ষে ইউনিয়ন আওয়ামী লীগের বর্ধিত সভা অনুষ্ঠিত হয়েছে।
  শনিবার (২৭ ফেব্রুয়ারি ) সকাল সাড়ে দশটায় বাইশারী উচ্চ বিদ্যালয় ও কলেজ হলরুমে অনুষ্ঠিত বর্ধিত সভায় সভাপতিত্ব করেন বাইশারী ইউনিয়ন আওয়ামী লীগ সভাপতি জাহাঙ্গীর আলম বাহাদুর।
  পবিত্র কোরআন তেলাওয়াতের মাধ্যমে শুরু হওয়া অনুষ্ঠানে প্রধান অতিথি হিসেবে উপস্থিত থেকে বক্তব্য রাখেন উপজেলা আওয়ামি লীগ সহ-সভাপতি মো. আবদুর রহমান।
  বিশেষ অতিথি হিসেবে বক্তব্য রাখেন উপজেলা আওয়ামী লীগ সহ-সভাপতি আবু তাহের কোম্পানি, সাধারণ সম্পাদক মো. ইমরান, উপজেলা আওয়ামী লীগ নেতা ডা. সিরাজ, আবু তাহের বাহাদুর , জেলা পরিষদ সদস্য বাবু ক্যান ওয়েন চাক, উপজেলা ভাইস চেয়ারম্যান বাবু মংলা মার্মা , বাইশারী ইউনিয়ন পরিষদ চেয়ারম্যান মো. আলম কোম্পানি প্রমুখ।
  আওয়ামী লীগ নেতা শাহাবুদ্দিন এর পরিচালনায় সভায় স্বাগত বক্তব্য রাখেন ইউনিয়ন আওয়ামী লীগ সাধারণ সম্পাদক বাবু মংথোয়াইলা মার্মা। এছাড়াও ইউনিয়ন আওয়ামী লীগ অঙ্গ ও সহযোগী সংগঠনের সভাপতি সাধারণ সম্পাদকসহ ওয়ার্ডের নেতাকর্মীরা তাদের মতামত ব্যক্ত করেন।
  আসন্ন ইউনিয়ন পরিষদ চেয়ারম্যান নির্বাচনে তৃনমুল পর্যায়ের নেতা কর্মীরা বক্তব্য শেষে প্রধান অতিথির বক্তব্য রাখতে গিয়ে উপস্থিতির মধ্যে চেয়ারম্যান নির্বাচনে অংশগ্রহণ ও প্রার্থীর বিষয়ে জানতে চাইলে বর্ধিত সভায় সাত জনই আগামী নির্বাচনে আওয়ামী লীগের নৌকা প্রতীক নিয়ে নির্বাচন করতে চায় বলে ঘোষণা করেন।
  তবে সাতজনই দলীয় সিদ্ধান্তের বাইরে নয় উল্লেখ করে বলেন আমরা দলীয় সিদ্ধান্ত মেনে নৌকা প্রতীকের আশা করছি। দলীয়ভাবে যাকে দিবে আমরা সেটা অবশ্যই মেনে নিব।
  মনোনয়ন প্রত্যাশীরা হলেন, বর্তমান চেয়ারম্যান মো. আলম কোম্পানি, ইউনিয়ন আওয়ামী লীগ সভাপতি জাহাঙ্গীর আলম বাহাদুর, যুবলীগ সভাপতি আবুল কালাম, কৃষক লীগ সভাপতি আবু জাফর, সেচ্চাসেবক লীগ সভাপতি বাবুল হোসেন, শ্রমিক লীগ সভাপতি উচাথোয়ই চাক ও ছাত্রলীগের সভাপতি এসএনকে রিপন। বর্ধিত সভার অতিথিরা সকলকে বায়োডাটা জমা দেওয়ার জন্য নির্দেশ প্রদান করেন।